I 2009 ga Bai ut sin første roman, «Djeveljenten», der handlingen foregår i Iran under revolusjonen på 70-tallet. Den fikk en rekke gode kritikker og ble her i avisen sammenlignet med Khalid Hosseinis bestselger «Tusen strålende soler». I form og stil har Bais nye roman mye til felles med de siste årenes populære underholdningsromaner.
- Det var til å begynne med ikke meningen, men etter hvert ble det mer en feelgood-roman. For eksempel endret jeg slutten. Ellers ville det blitt for mørkt og trist. Jeg ville ikke at innvandrerjenter skulle lese dette og til slutt tenke: «Jeg gir opp». Jeg ville være positiv, sier Mina Bai.
Forlaget Juritzen omtaler «Skam» som «den store innvandringsromanen». Bai selv har blandede følelser for det begrepet.
- Jeg har hørt mange snakke om «den store innvandrerromanen». Men jeg kan ikke si at dette er en innvandrerroman. Det er en roman om en innvandrer, som handler om både nordmenn og innvandrere, fastslår Bai.